Beshariqlik dehqon 60 kunda qovun yetishtirdi

Fargʻona viloyati Beshariq tumanida istiqomat qiluvchi dehqon Sharif Kenjaev 60 kunda qovun yetishtirdi. «Bugun.uz»ning vodiydagi muxbiri ushbu dehqon honadonida boʻlib, reportaj tayyorladi.
Beshariq tumani Ariqboshi qishlogʻida istiqomat qiluvchi Sharif Kenjaev 60 kun ichida qovun yetishtirib, bu koʻrsatkich bilan eng tez qovun yetishtirgan dehqon boʻldi.
Qayd etilishicha, vodiyda bu yilgi bahor fasli odatdagidan bir oz salqin kelgan. Oqibatda ertapishar meva va sabzavotlar bir oz kechroq hosil bergan.
«Internetda Beshariqda qovun pishibdi, degan gap-soʻzlar tarqalgach, oʻzim ham qiziqib qarab koʻribman. Ne koʻz bilan koʻrayki, internetda mashhur boʻlgan qovunlar oʻzimning issiqxonamda yetishtirilgan qovunlar ekan», — deydi Sharif Kenjaev.
Ma'lum boʻlishicha, Beshariq tumani hokimligi axborot xizmati mas'ullari Ariqboshi qishlogʻidagi oʻzgarishlarni, xonadonlar tomorqasidagi yangiliklarni yoritish maqsadida Sharif akaning xonadoniga ham kelib, tomorqasidagi issiqxona faoliyati bilan tanishgan. Issiqxonadagi limonlar oralatib ekilgan qovun paykallarida hosil berishni boshlagan qovunlarning sargʻayib pishib yetilganini koʻrgan axborot xizmati mas'ullari «Beshariqda qovun pishdi» degan sarlavha bilan qovunlar suratini internetda tarqatgan.
«Bilganim — shu. Qolgani oʻz-oʻzidan ovoza boʻlib ketdi. Tanish-bilishlar telefon qilib, qovunlardan bizga ham olib qoʻying, deydi. Yaqin-atrofdagilar, qoʻni-qoʻshnilar oʻzlari chiqib, hosilimizni oʻz koʻzlari bilan koʻrib chiqib ketishadi. Dastlabki hosilni mahallaning oʻziga tarqatdik. Kam ta'minlangan, boquvchisini yoʻqotgan oilalar bor, yarim yetim oʻsayotgan bolalar bor, qoʻli yupqa oilalar bor. Shu oilalarga ilk hosilni kapsan qilib berdik. Duo qilishdi. Mahalladagi yoshi katta oilalar ham e'tiborimizdan chetda qolmadi. Hammaning koʻnglini olishga xarakat qildik», — deydi dehqon.
Uning soʻzlariga koʻra, «Har bir oila — tadbirkor» dasturi doirasida tomorqasidagi 6 sotix yerga issiqxona qurgan dehqon unga 145 tup limon koʻchatini olib kelib oʻtqazgan. Koʻchat oralariga mart oyining boshlarida 1500 tup qovun ekkan. Unib chiqqan urugʻlar oy oxiriga kelib, koʻchat holiga kelgan. Shundan soʻng roppa-rosa oltmish kun deganda koʻchatlar hosil berishni boshlagan.
Ta'kidlanishicha, pishgan qovunlar hozirda oʻrtacha 2–4 kilogrammdan tosh bosmoqda.
«Hozirga qadar 60 million soʻmdan ziyod daromad koʻrdik. Paykalda yana pishish arafasida turgan 30 millionlik hosil bor. Asosiy gap barakada. Barakasini bersa, boʻlaveradi ekan. Ota-bobolarimiz bekorga ‘Barakasini bersin’ deb aytishmas ekan. Mehnati ham ogʻir boʻlmadi. Issiqxonani odatdagidek qanday oʻrasak, oʻshanday oʻradik. Oʻzining issigʻi oʻziga boʻldi. Mehnati shu: chopiq qilasiz, begona oʻtlar chiqsa, oʻtoq qilasiz. Vaqti-vaqti bilan mehr berib, qarab tursangiz boʻldi. Yerga qancha mehr bersangiz, yer sizga shuncha daromad beradi», — deya ta'kidladi Sharif Kenjaev.
«Bugun.uz» muxbiriga koʻra, u aslida limon yetishtirishni maqsad qilib issiqxona qurgan, issiqxonasiga esa shunchaki qiziqishidan kelib chiqib qovun urugʻlarini ekkan.
Eslatib oʻtamiz, avvalroq Oʻzbekiston yanvar–aprel oylarida necha dollarlik meva-sabzavot eksport qilgani ma'lum boʻlgandi. Xususan, ular orasida tarvuz-qovun — 309,8 tonnadan eksport qilingani aytilgandi.